SA kry nuwe lugdiens, vra hulp met naam | Netwerk24
Deur Petrus Malherbe 21 September 2020 11:01
Suid-Afrika kry in Desember 'n nuwe lugdiens wat tans nog nie 'n naam het nie. Foto: Unsplash
Gidon Novick, een van die stigters van Kulula.com, is besig om 'n nuwe lugdiens op te rig wat aanvanklik net tussen Kaapstad en Johannesburg gaan vlieg.
Die lugdiens sonder naam gaan deur tegnologie gedryf word, "soortgelyk aan wat Uber gedoen het," het Novick aan CNBC Africa gesê.
"Daar is 'n massiewe geleentheid vir lugdienste om sy verhouding met passasiers te heroorweeg en meer op gebruikers te fokus."
Volgens Novick het die koronaviruspandemie die "unieke geleentheid geskep om 'n lugdiens te skep wat nie net beduidend doeltreffender is nie, maar ook die unieke talent wat ons land bied, gebruik".
Dit is nog nie bekend presies hoe Novick sy lugdiens van bestaande lugdienste gaan probeer onderskei nie.
Die roete tussen Kaapstad en Johannesburg is wel een van die besigste ter wêreld. En daar bestaan die nood vir meer vlugte noudat die Suid-Afrikaanse Lugdiens en Comair uit bedryf uit is.
Comair het wel aangekondig hulle beplan om ook teen Desember vlugte te hervat.
LEES OOK: Groot mylpaal vir Comair se sakeredding behaal
Novick was voorheen die uitvoerende hoof van Comair.
Volgens hom gaan sy nuwe lugdiens alles in die stryd werp om nooit skuld aan te gaan nie.
Daarom gaan die lugdiens net ouer vliegtuie koop of huur wat sowat 180 passasiers kan vervoer.
Die lugdiens word privaat befonds in samewerking met Global Aviation, 'n bestaande onderneming wat verskeie vliegtuie besit en aan ander plaaslike lugdienste uitverhuur.
Enigiemand wat met 'n kreatiewe naam vir die nuwe lugdiens vorendag kan kom, kan hul voorstelle by brandnewairline.co.za gaan indien.
Die wenner wie se naam gekies word, kan 'n jaar se gratis vliegtuigkaartjies op die nuwe lugdiens te waarde van R480 000 wen.
Die wenner (en die naam van die nuwe lugdiens) sal na verwagting binne die volgende twee weke aangekondig word.